Măsura de plafonarea adaosului comercial la alimente de bază nu a ajutat foarte mult economia și agricultura românească, a declarat liderul senatorilor PNL, Daniel Fenechiu, joi, pe B1 TV, la „Politica Zilei” cu Ioana Constantin.
Liderul senatorilor PNL spune că el nu a fost de acord cu o astfel de măsură.
„Orice intervenție a statului în stabilirea prețurilor este contraproductivă. Statul poate interveni în anumite situații prin subvenționarea unor costuri, dar să intervină în fixarea prețului e o chestiune care, pe de o parte, generează consecințe proaste atât pentru producția internă, care a fost cea mai lovită de această măsură, cât și pentru consumator”, a declarat Daniel Fenechiu.
„Pentru că tu plafonezi prețul la un anumit produs la o anumită greutate. Producătorul îi schimbă calitatea, îl face premium și vinde tot la prețul la care vrea. A fost o măsură care, din păcate, nu a ajutat foarte mult economia și agricultura românească”, a adăugat liberalul.
„A fost o încercare de sorginte franțuzească, dar care, din păcate, a avut un efect asemănător cu efectul din Franța (…). Faptul că efectele au fost mai puțin vizibile ca la noi se datorează faptului că acolo anumite instituții, cum sunt instituția de concurență și anumite instituții de protecția consumatorului, funcționează puțin mai bine și piața este puțin mai competitivă. În România există o disproporție vădită între mărfurile importate și puterea de reacție a marilor corporații și micii producători români, care nu au această putere de reacție și, prin urmare, au alte metode de a face față unei asemenea măsuri”, a mai declarat Daniel Fenechiu.